"Vastavalt [ülemkohtu] seadusele on praegustel kohtunikel võimalus avaldada Vabariigi Presidendile soovi oma mandaadi pikendamiseks, mida saab anda kolmeaastaseks perioodiks ja uuendada korra. Presidendi otsusele pole seatud mingeid kriteeriume ja pole võimalust otsuse kohtulikuks läbivaatuseks," ütles Euroopa Komisjon avalduses.

"Komisjon on arvamusel, et need meetmed õõnestavad kohtusüsteemi sõltumatust, sealhulgas kohtunike ametist tagandamatust," põhjendas Komisjon Poola mittevastavust Euroopa Liidu lepingule ja Euroopa Liidu põhiõiguste hartale.

Komisjon ütles, et annab Poolale vastamiseks kuu aega. See tähendab, et Euroopa Liidu algatatud kohtumenetlus ei takista Poola seadust teisipäeval jõustumast, vahendab Financial Times.

Poola valitsev rahvuskonservatiivne Õiguse ja Õigluse partei on kohtureformi põhjendanud kapitaalremondi vajadusega ebaefektiivsele süsteemile, kuivõrd valitsevat süsteemi pole põhjalikult muudetud nõukogude ajast saadik.

Pärast seda, kui Mateusz Morawiecki võttis eelmise aasta lõpus Beata Szydlolt üle peaministriameti, on Poola teinud oma kohtusüsteemi uuenduste osas järeleandmisi, et leida väljapääs tülist Euroopa Liiduga. Viimastel nädalatel on aga Brüsseli ja Varssavi läbirääkimised ummikusse jooksnud.

Euroopa Komisjoni asepresident Frans Timmermans ütles eelmisel kuul, et Poola tehtud järeleandmised pole piisavad, samas kui Poola ametisikud ütlesid, et pole valmis Euroopa Liidu soovidele rohkem vastu tulema.